Predkladacia správa

Materiál sa predkladá v súlade s článkom 3 odsekom 1, 2, 5 až 9 a článkom 13 odsekom 2 písm. a) Ústavy Medzinárodnej organizácie práce (ďalej len „Ústava MOP“) s cieľom zabezpečiť účasť trojstrannej delegácie SR na 106. zasadnutí Generálnej konferencie Medzinárodnej organizácie práce v Ženeve, ktorá sa uskutoční od 5. júna do 16. júna 2017 (ďalej len „konferencia“). Slovenská republika ako členský štát Medzinárodnej organizácie práce, má možnosť, nie povinnosť, zúčastniť sa na zasadnutí konferencie. Od roku 1993 až dodnes sa trojstranná delegácia Slovenskej republiky v štandardnom zložení zúčastnila na každom zasadnutí konferencie, s výnimkou námornej konferencie v roku 2006. Konferencie sa zúčastňuje spravidla 160 členských štátov organizácie zo 187 členských štátov Medzinárodnej organizácie práce.
 
Konferencie sa zúčastňujú dvaja delegáti za vládu SR, jeden delegát za reprezentatívne organizácie zamestnávateľov (Republiková únia zamestnávateľov, Asociácia zamestnávateľských zväzov a združení SR) a jeden delegát za reprezentatívnu organizáciu pracovníkov - zamestnancov (Konfederácia odborových zväzov SR). Každý delegát môže mať odborných poradcov v počte najviac dvoch poradcov ku každému bodu programu zasadnutia konferencie (článok 3 odsek 2 Ústavy MOP).
 
Minister práce, sociálnych vecí a rodiny SR odporučil trojstrannú delegáciu na konferenciu v tomto zložení: 
 
- vládna časť delegácie 2 delegáti a 3 poradcovia;
- časť delegácie za zamestnávateľov 1 delegát a 3 poradcovia; 
- časť delegácie za zamestnancov 1 delegát a 3 poradcovia.
 
Cestovné a pobytové výdavky nevzniknú u veľvyslanca SR pri úradovni OSN a u zástupcu Stálej misie SR pri OSN a ostatných medzinárodných organizáciách v Ženeve.
 
Minister práce, sociálnych vecí a rodiny SR, štátny tajomník, veľvyslanec SR pri OSN sa môžu zúčastniť konferencie mimo schválenú delegáciu SR v súlade s Rokovacím poriadkom konferencie.
 
Rokovacími jazykmi konferencie sú anglický, francúzsky, španielsky, ruský, nemecký, čínsky a arabský jazyk. Vystúpiť na plenárnom zasadnutí konferencie, ako aj v príslušnom výbore je možné v jednom z týchto jazykov. V súlade s Rokovacím poriadkom konferencie je možné vystúpiť aj v inom jazyku, dotknutá delegácia však musí zabezpečiť simultánne tlmočenie do rokovacieho jazyka konferencie.
 
Výber poradcov za vládnu časť delegácie SR bol urobený na základe odborných predpokladov vo vzťahu k možnému vystúpeniu v príslušnom výbore v rokovacom jazyku konferencie podľa určených bodov programu konferencie.
 
Body programu konferencie patria do pôsobnosti Ministerstva práce, sociálnych vecí a rodiny SR. 
 
Účasťou delegácie SR na konferencii sa prispeje k aktívnemu podielu na vytváraní systému medzinárodných vzťahov s centrálnou úlohou Organizácie Spojených národov, ktorý sa opiera o základné demokratické hodnoty, ľudské práva a slobody, medzinárodné právo a efektívny multilateralizmus. Slovenská republika, ako členský štát Medzinárodnej organizácie práce, odborne spolupracuje s Medzinárodným úradom práce, najmä v oblasti pracovných a sociálnych vzťahov. Cieľom účasti delegácie SR na konferencii je nielen prezentácia SR na tomto významnom podujatí, ale aj aktívna účasť pri dotváraní navrhovaných výstupov a záverov konferencie; návrh stanoviska vlády SR k programu a k navrhovaným záverom konferencie je súčasťou predkladaného materiálu. 
 
Konferencia umožňuje rokovanie delegácií na bilaterálnej a multilaterálnej úrovni, vrátane rokovaní na úrovni ministrov.
 
Po skončení konferencie Ministerstvo práce, sociálnych vecí a rodiny SR predloží vláde Slovenskej republiky Informáciu o priebehu a výsledkoch konferencie najneskôr do 30. novembra 2017 s návrhom príslušných opatrení.
 
Cestovné výdavky a výdavky spojené s pobytom na konferencii časti delegácie SR za zamestnávateľov, ako aj časti delegácie SR za zamestnancov (pracovníkov) budú hradené z finančných prostriedkov člena MOP; Slovenská republika je členom MOP ako štát, a preto sa uvedené náklady v tomto prípade hradia z rozpočtu kapitoly Ministerstva práce, sociálnych vecí a rodiny SR v súlade s čl. 13 ods. 2 písm. a) Ústavy MOP.